ཕྱི་ལོ་༡༩༦༢ལོར་རྡ་ཤོད་ཟུར་གསོག་སློབ་གྲྭར་སྒྲིག་ཞུགས་གནང༌།ཕྱི་ལོ་༡༩༦༣ལོ་ནས་༡༩༧༡ལོ་བར་མ་སུ་རི་བོད་ཁྱིམ་དུ་འབྲིང་རིམ་གྱི་སློབ་སྦྱོང་མཐར་ཕྱིན།དེ་གར་སློབ་ཞུགས་གནང་རིང་བོད་ཁྱིམ་ཁོངས་སློབ་བུ་རྩེ་ཕུད་ཀྱི་གཟེངས་བསྟོད་དང༌།འཛིན་གྲྭའི་ཤེས་ཡོན་ཨང་དང་པོའི་བྱ་དགའ་ཐེངས་མང་ཐོབ་ཡོད།སློབ་གྲྭའི་རྒན་བདག་དང༌།ཁྱིམ་ཚང་བཅུ་དཔོན།སྐྱོར་དཔོན་སོགས་ཀྱི་ལས་ཁུར་ཞུས།ཕྱི་ལོ་༡༩༧༡ལོར་གཞུང་ཞབས་ནང་སྒྲིག་ཞུགས་ཐོག་བདེ་ནང་དུ་ལས་ཀ་བཀོད་སྒྲིག་གནང༌།དེ་རྗེས་གཞོན་དྲུང་གནས་རིམ་ཐོག་འབུམ་སྡེ་ལ་བདེ་དོན་ལས་ཁང་གི་དབྱིན་དྲུང་དང་།ས་གནས་བདེ་དོན་གནང་།ཕྱི་ལོ་༡༩༧༦ལོར་ནང་སྲིད་ལས་ཁུངས་སུ་གནས་སྤོས་དང་ཕྱི་ལོ་༡༩༧༨ལོར་དྲུང་གཞོན་དུ་གནས་སྤར་གནང༌།དུས་ཡུན་དེའི་ནང་ལས་བྱེད་བདག་གཉེར་ཁང་གི་ཚོགས་མི་དང་།རྡ་ས་ས་གནས་གཞོན་ནུའི་གངས་སྐྱིད་རུ་དཔོན་སོགས་ཀྱི་ཕྱག་ལས་གནང༌།ཕྱི་ལོ་༡༩༨༧ལོར་བཀའ་དྲུང་ཡིག་ཚང་དུ་གནས་སྤོས་གནང་སྟེ་དྲུང་གཞོན་ལས་གནས་ཐོག་སྦིར་སློབ་གྲར་ལྟ་རྟོག་དང་འབྲེལ་མཐུད་ལས་དོན་རྐང་ལེན་ཞུས།ཕྱི་ལོ་༡༩༨༨ལོར་ཤེས་རིག་ལས་ཁུངས་སུ་གནས་སྤོས་དང༌།ལོ་དེར་མ་སུ་རི་བོད་ཁྱིམ་དྲུང་ཆེར་བསྐོ་གཞག་གནང་།